ועדת החינוך, התרבות והספורט, כנסת 16, פרוטוקול מספר 470, 2005-07-04 11:30

אברהם פורז: שלום לכולם, אני מתכבד לפתוח את ישיבת הוועדה בנושא:

אברהם פורז: הצעת חוק להנצחת זכרו של רחבעם זאבי, התשס"ה-2004.

אברהם פורז: ליועצת המשפטית יש כמה הערות טכניות לפני שנקיים הצבעה.

מירב ישראלי: בזמן הניסוח עלו שתי נקודות שרציתי להביא בפני הוועדה, זאת משום שבצענו שינויים, וברצוני שהוועדה תהיה מודעת להם.

מירב ישראלי: ראשית, בקשת שתהיה אופציה במקרה שבו העמותה התפרקה או לא קיימת יותר.

מירב ישראלי: אנחנו נסחנו זאת כך: יהיו "ארבעה חברים לפי המלצת עמותת מור"ג (מורשת גנדי) (בחוק זה - "העמותה");" משרד המשפטים הציע לכסות את כל האופציות.

מירב ישראלי: כלומר, גם אם היא התפרקה, וגם אם ביקשו ממנה והיא לא המליצה.

מירב ישראלי: אם כן: "לא המליצה העמותה כאמור בתוך 45 ימים מיום דרישת הממשלה, או שחדלה העמותה מלהתקיים – ארבעה נציגי ציבור נוספים, כאמור בפסקה (3).

מירב ישראלי: " אלו הם נציגי הציבור בעלי הידע בהיסטוריה של עם ישראל, בחינוך ובידיעת הארץ.

אברהם פורז: כלומר, הממשלה תמנה במקומם.

מירב ישראלי: נכון.

אברהם פורז: טוב.

מירב ישראלי: מספר חברי המועצה נשאר 11 – הוא לא יורד ל-7.

אברהם פורז: האם התיקון הזה מקובל על החברים?

אברהם פורז: אף אחד לא מתנגד – אנחנו קובעים שהוא מאושר.

מירב ישראלי: הנושא השני הוא תחילת החוק.

מירב ישראלי: בהצעת החוק, כפי שהיא היתה בפני הוועדה בזמן הדיונים, נאמר שהסעיף שבו המועצה ממליצה לגבי התקציב יתחיל בשנת התקציב 2006.

מירב ישראלי: לעומת זאת, הסעיפים האופרטיביים של התמיכות והמלגות לכאורה יתחילו מייד.

מירב ישראלי: כלומר, היתה סתירה בענין הזה.

מירב ישראלי: לפיכך, בהצעת החוק כפי שנוסחה כאן, כל הנושא התקציבי – כולל התמיכות והמילגות – מתחיל בתחילת שנת הכספים 2006, כאשר למעשה רק יום הזיכרון, שחל בל' בתשרי, יתחיל כבר השנה.

יולי תמיר: מי יתקצב את יום הזיכרון?

אורן מגנזי: על פי החלטת ועדת השרים לענייני סמלים וטקסים, זה תקציב של מטה הסברה – כלומר, משהו שמכוסה בלי קשר לחוק.

יולי תמיר: כלומר, זה תקציב נוסף.

אורן מגנזי: תקציב קיים.

יולי תמיר: אני רוצה להבין - - -

אורן מגנזי: רק נושא האזכרה – הוא מכוסה על פי החלטת הממשלה

גלעד ארדן: כשם שיש תקציב "מרכז רבין" וביום הרצח יש - -

יולי תמיר: אל תשווה את רבין לגנדי – כבר דברנו על כך.

גלעד ארדן: לצורך ההנצחה אני יכול להשוות.

יולי תמיר: ממש לא.

יולי תמיר: האם מדובר רק באזכרה בבית הקברות, או גם אזכרות בבתי ספר, למשל?

אורן מגנזי: יש פורמט של עצרות ממלכתיות, אותו קבעה ועדת השרים לענייני סמלים וטקסים.

אורן מגנזי: זהו סוג אחיד של פורמט: מדובר באזכרה ממלכתית שמתקיימת בנקודה אחת בלבד – בקברו, ולא בשום מקום אחר.

אברהם פורז: רבותי חברי הכנסת, הואיל ואני לא מאפשר הגשת הסתייגויות סתם כך, לאחר אישור החוק, אם למישהו יש ענין בהסתייגות לרשות דיבור, צריך לדון בה כעת.

יולי תמיר: הסתייגות לשם החוק.

גלעד ארדן: אתה לא מאפשר הגשת הסתייגויות במליאה?

אברהם פורז: רק מה שנדון כאן בוועדה.

אברהם פורז: אם כן, חברת הכנסת תמיר מציעה לשנות את שם החוק – כולנו נגד, וזה יירשם כהסתייגות.

גלעד ארדן: ההסתייגות שלי היא שההנצחה תעסוק גם במורשתו הפוליטית.

גלעד ארדן: אולי יש רוב בעד ההסתייגות הזאת?

מירב ישראלי: אתה רוצה להוסיף את זה לסעיף המטרה?

גלעד ארדן: אני מוכן למליאה.

מירב ישראלי: האם חבר הכנסת ארדן רוצה הסתייגות או לא?

אברהם פורז: כן, הוא מסכים שזה נדחה.

יולי תמיר: אני רוצה מאוד לשמוע את חבר הכנסת ארדן עומד במליאה ואומר שלדעתו טרנספר הוא מורשת שצריך ללמד בבתי ספר.

גלעד ארדן: כשם שאני חושב שצריך ללמד את מה שרבין אמר – לשבור להם את הידיים ואת הרגליים – אולי צריך לדון - - -

יולי תמיר: תלך עד הסוף ותגיד שאתה בעד טרנספר.

גלעד ארדן: אני לא בעד טרנספר; אני בעד חילופי שטחים.

קריאות: - - -

גלעד ארדן: אני נגד הטרנספר אבל אני בעד זה שיקיימו דיון בנושא, ושילמדו איפה עושים טרנספר במדינת ישראל ואיפה לא עושים טרנספר במדינת ישראל.

גלעד ארדן: שיהיה ברור שאת בעד טרנספר ליהודים בלבד.

גלעד ארדן: זאת מורשת יולי תמיר.

יולי תמיר: אני בעד טרנספר של כל מי יושב בשטחים – בחזרה למדינת ישראל.

קריאות: - - -

יולי תמיר: אתם באים להפוך את גנדי לקדוש?

יולי תמיר: להפוך את המורשת שלו למשהו שצריך ללמד?

יולי תמיר: תתביישו לכם.

יולי תמיר: בושה וחרפה.

אהוד יתום: יש כאן מי שבעד טרנספר ליהודים.

אהוד יתום: זה בסדר גמור – טרנספר ליהודים.

אהוד יתום: תחוקקו חוק – טרנספר ליהודים.

יולי תמיר: כבר חוקקנו, והוא גם יתבצע.

ענבל גבריאלי: יש לי הצעה להרכב המועצה הציבורית: שהמועצה תהיה בת 15 חברים.

אברהם פורז: כולם נגד – והצעתך נרשמת כהסתייגות.

אברהם פורז: מיהם 15 החברים, אם זה יתקבל בכל זאת?

ענבל גבריאלי: ארבעה נציגי ממשלה נוספים, בנוסף לקיימים.

אברהם פורז: רבותי, אין הצעות נוספות ולכן אנחנו כשירים לקיים את ההצבעה ברגע זה.

אברהם פורז: מי בעד העברת החוק לקריאה שניה ושלישית?

אברהם פורז: בעד ההצעה להעביר את החוק לקריאה שניה ושלישית - רוב נגד – מיעוט ההצעה לאשר את הצעת החוק לקריאה שניה ושלישית, נתקבלה.

יולי תמיר: אדוני היושב ראש, עליך אני מתפלאת – מילא כל הליכודניקים.

גלעד ארדן: מספיק כבר עם ההתנשאות הזאת שלכם.

יולי תמיר: זאת לא שאלה של התנשאות, זאת שאלה של ערכים.

גלעד ארדן: שר יהודי נרצח על ידי מחבלים, ובמקום שאת תדאגי שתהיה הנצחה, מה שמעניין אותך זה לטרפד את זה?

יולי תמיר: שר יהודי נרצח, וזה דבר חמור מאוד.

גלעד ארדן: זה חמור, אבל אם הוא ימני זה לא חמור.

יולי תמיר: אני גאה להיות האדם היחיד שמתנגד כאן לענין הזה, כי זה יום עצוב למערכת החינוך במדינת ישראל, כשמכניסים את מורשת - - -

אהוד יתום: יום עצוב למפלגת העבודה.

אריה אלדד: אחרי שהעבודה התנגדה הבוקר להקמת ועדת חקירה לשחיתות?

גלעד ארדן: היא ראש המטה של עמיר פרץ.

יולי תמיר: - - -

אברהם פורז: רבותי, ברוב גדול ההצעה עוברת לקריאה שניה ושלישית במליאת הכנסת.

אהוד יתום: מזל טוב.

יולי תמיר: תתבייש, פורז, על שהצבעת כך.

אברהם פורז: אני מודה לכם, הישיבה נעולה.